Document ID: 32012R1017

A TANÁCS 1017/2012/EU VÉGREHAJTÁSI RENDELETE
(2012. november 6.)
a Fehéroroszországgal szembeni korlátozó intézkedésekről szóló 765/2006/EK rendelet 8a. cikke (1) bekezdésének végrehajtásáról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre,
tekintettel a Fehéroroszországgal szembeni korlátozó intézkedésekről szóló, 2006. május 18-i 765/2006/EK tanácsi rendeletre (1) és különösen annak 8a. cikke (1) bekezdésére,
mivel:
(1)
A Tanács 2006. május 18-án elfogadta a Fehéroroszországgal szembeni korlátozó intézkedésekről szóló 765/2006/EK rendeletet.
(2)
A Fehéroroszországgal szembeni korlátozó intézkedésekről szóló. 2010. október 25-i 2010/639/KKBP tanácsi határozat (2) felülvizsgálata alapján a Tanács úgy határozott, hogy a korlátozó intézkedéseket 2013. október 31-ig meg kell hosszabbítani, és naprakésszé kell tenni az azok hatálya alá tartozó személyekre és szervezetekre vonatkozó információkat.
(3)
Az egyértelműség érdekében a 2010/639/KKBP határozattal hozott intézkedéseket beépítették a Fehéroroszországgal szembeni korlátozó intézkedésekről szóló, 2012. október 15-i 2012/642/KKBP tanácsi határozatba (3), amely a 2010/639/KKBP határozat helyébe lép. Ezenkívül a 2012/642/KKBP határozatban egyetlen mellékletbe foglalták a korlátozó intézkedések hatálya alá tartozó személyek és szervezetek jegyzékeit.
(4)
A 765/2006/EK rendelet I., IA. és IB. mellékletében szereplő korlátozó intézkedések hatálya alá tartozó természetes és jogi személyek, szervezetek és szervek jegyzékeit egyetlen mellékletbe, az I. mellékletbe foglalták. Naprakésszé kell tenni a jegyzékekben szereplő természetes és jogi személyekre, szervezetekre és szervekre vonatkozó információkat.
(5)
A 765/2006/EK rendelet I. mellékletét ezért ennek megfelelően módosítani kell,
ELFOGADTA EZT A RENDELETET:
1. cikk
A 765/2006/EK rendelet I., IA. és IB. mellékletében szereplő szöveg helyébe az e rendelet mellékletében foglalt szöveg lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. november 6-án.

Labels: 18
5